Document ID: 32015R0002

REGOLAMENT TA’ DELEGA TAL-KUMMISSJONI (UE) 2015/2
tat-30 ta’ Settembru 2014
li jissupplimenta r-Regolament (KE) Nru 1060/2009 tal-Parlament Ewropew u tal-Kunsill fir-rigward tal-istandards tekniċi regolatorji għas-sottomissjoni tal-informazzjoni li l-aġenziji tal-klassifikazzjoni tal-kreditu għandhom jagħmlu disponibbli f’repożitorju ċentrali stabbilit mill-Awtorità Ewropea tat-Titoli u s-Swieq
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1060/2009 tal-Parlament Ewropew u tal-Kunsill tas-16 ta’ Settembru 2009 dwar l-aġenziji li jiggradaw il-kreditu (1), u b’mod partikolari t-tielet subparagrafu tal-Artikolu 21(4) u t-tielet subparagrafu tal-Artikolu 21(4a) tiegħu,
Billi:
(1)
L-Artikolu 11a(1) tar-Regolament (KE) Nru 1060/2009 jobbliga lill-aġenziji tal-klassifikazzjoni tal-kreditu rreġistrati u ċċertifikati, meta joħorġu klassifikazzjoni tal-kreditu jew prospett ta’ klassifikazzjoni, li jippreżentaw informazzjoni dwar il-klassifikazzjoni lill-Awtorità Ewropea tat-Titoli u s-Swieq (ESMA). L-obbligu ma japplikax għal klassifikazzjonijiet prodotti esklussivament għall-investituri u żvelati lilhom, bi ħlas. L-ESMA hija obbligata tippubblika informazzjoni dwar il-klassifikazzjoni sottomessa mill-aġenziji tal-klassifikazzjoni tal-kreditu fuq websajt pubblika msejħa l-Pjattaforma Ewropea tal-Klassifikazzjoni (European rating platform, ERP). Għalhekk, għandhom jiġu stabbiliti regoli dwar il-kontenut u l-preżentazzjoni tal-informazzjoni li l-aġenziji tal-klassifikazzjoni tal-kreditu għandhom jagħmlu disponibbli lill-ESMA għall-ERP.
(2)
Barra minn hekk, l-Artikolu 11(2) u l-Artikolu 21(4)(e) tar-Regolament (KE) Nru 1060/2009 jitolbu li l-aġenziji ta’ klassifikazzjoni tal-kreditu jissottomettu l-informazzjoni lill-ESMA dwar id-dejta tal-prestazzjoni storika tagħhom u għall-finijiet ta’ superviżjoni kontinwa. Il-kontenut u l-preżentazzjoni ta’ din l-informazzjoni huma stabbiliti fir-Regolament Delegat tal-Kummissjoni (UE) Nru 448/2012 (2) u r-Regolament Delegat tal-Kummissjoni (UE) Nru 446/2012 (3), rispettivament. Sabiex l-ipproċessar tad-dejta mill-ESMA jkun aktar effiċjenti u r-rapportar tad-dejta jiġi ssimplifikat għall-aġenziji tal-klassifikazzjoni tal-kreditu rreġistrati u ċċertifikati, ir-rekwiżiti ta’ rapportar integrati għandhom jiġu stabbiliti għad-dejta kollha li l-aġenziji tal-klassifikazzjoni tal-kreditu rreġistrati u ċċertifikati għandhom jirrapportaw lill-ESMA. Għalhekk, dan ir-Regolament jistabbilixxi r-regoli rigward id-dejta li għandha tiġi rapportata għall-iskop tal-ERP, l-informazzjoni li għandha ssir disponibbli dwar il-prestazzjoni storika fir-repożitorju ċentrali stabbilit mill-ESMA, u l-informazzjoni li l-aġenziji tal-klassifikazzjoni tal-kreditu għandhom jirrapportaw lill-ESMA perjodikament għall-finijiet ta’ superviżjoni kontinwa tal-aġenziji tal-klassifikazzjoni tal-kreditu. Għalhekk dan ir-Regolament jirrevoka r-Regolament Delegat (UE) Nru 448/2012 u r-Regolament Delegat (UE) Nru 446/2012. L-ESMA għandha tintegra d-dejta kollha rrapportata minn aġenziji tal-klassifikazzjoni tal-kreditu fir-repożitorju ċentrali tal-ERP, u s-superviżjoni kontinwa tal-aġenziji ta’ klassifikazzjoni tal-kreditu f’bażi tad-dejta waħda tal-ESMA.
(3)
Sabiex jiġi żgurat li l-ERP tipprovdi informazzjoni aġġornata dwar l-azzjonijiet ta’ klassifikazzjoni li mhumiex esklussivament żvelati bi ħlas lill-investituri, huwa meħtieġ li tingħata deskrizzjoni tad-dejta li għandha tiġi rrapportata, inkluż il-klassifikazzjoni u l-prospetti tal-istrument jew entità kklassifikati, l-istqarrijiet għall-istampa li jakkumpanjaw l-azzjonijiet ta’ klassifikazzjoni, ir-rapporti li jakkumpanjaw l-azzjonijiet ta’ klassifikazzjoni sovrani, it-tip ta’ azzjoni ta’ klassifikazzjoni, id-data u l-ħin tal-pubblikazzjoni. L-istqarrijiet għall-istampa, b’mod partikolari, jipprovdu informazzjoni dwar l-elementi ewlenin li jsostnu d-deċiżjoni tal-klassifikazzjoni. L-ERP tipprovdi lill-utenti tal-klassifikazzjoni b’punt ċentrali ta’ aċċess għal informazzjoni aġġornata dwar il-klassifikazzjoni u tnaqqas l-ispejjeż tal-informazzjoni billi tippermetti ħarsa globali tal-klassifikazzjonijiet differenti maħruġa fuq kull entità jew strument kklassifikati.
(4)
Sabiex tiġi żgurata ħarsa globali tal-klassifikazzjonijiet kollha assenjati minn aġenziji tal-klassifikazzjoni tal-kreditu differenti fuq l-istess entità jew strument ikklassifikati, l-aġenziji tal-klassifikazzjoni tal-kreditu għandhom jużaw identifikaturi komuni għall-entità klassifikata u l-istrument ikklassifikat meta jirrapportaw id-dejta dwar il-klassifikazzjoni lill-ESMA. Għalhekk, għall-identifikazzjoni tal-entitajiet, l-emittenti, l-oriġinaturi u l-aġenziji ta’ klassifikazzjoni ta’ kreditu kklassifikati, l-uniku metodu ta’ identifikazzjoni unika globali għandu jkun l-Identifikatur tal-Entità Ġuridika Globali (LEI).
(5)
Sabiex ikun żgurat li l-informazzjoni dwar l-ERP tkun aġġornata, l-informazzjoni dwar il-klassifikazzjoni għandha tinġabar u tiġi ppubblikata kuljum sabiex ikun possibbli aġġornament wieħed kuljum tal-ERP barra s-sigħat tax-xogħol tal-Unjoni.
(6)
Sabiex l-ESMA tkun tista’ tirreaġixxi minnufih fil-każ attwali jew potenzali ta’ nuqqas ta’ konformità mar-Regolament (KE) Nru 1060/2009, l-informazzjoni dwar il-klassifikazzjoni rrapportata minn aġenziji tal-klassifikazzjoni tal-kreditu rreġistrati u ċċertifikati għandha tippermetti lill-ESMA twettaq superviżjoni mill-qrib tal-kondotta u l-attivitajiet tal-aġenziji tal-klassifikazzjoni tal-kreditu. Għalhekk, id-dejta dwar il-klassifikazzjoni għandha tiġi rrapportata lill-ESMA kull xahar. Madankollu, sabiex tiġi żgurata l-proporzjonalità, l-aġenziji tal-klassifikazzjoni tal-kreditu li għandhom inqas minn 50 impjegat u li mhumiex parti minn grupp għandhom ikunu jistgħu jissottomettu d-dejta dwar il-klassifikazzjoni kull xahrejn. L-ESMA xorta waħda għandha tkun tista’ titlob lil dawk l-aġenziji tal-klassifikazzjoni tal-kreditu jwettqu rapportar kull xahar, fid-dawl tal-għadd u t-tip tal-klassifikazzjonijiet tagħhom, inkluż il-kumplessità tal-analiżi tal-kreditu, ir-rilevanza tal-istrumenti jew l-emittenti klassifikati u l-eliġibbiltà tal-klassifikazzjonijiet biex jintużaw għal finijiet regolatorji.
(7)
Sabiex tiġi evitata d-duplikazzjoni tar-rapportar tad-dejta, l-ESMA għandha tuża, għas-superviżjoni kontinwa tagħha, id-dejta diġà rrapportati għall-finijiet tal-ERP. L-aġenziji tal-klassifikazzjoni tal-kreditu għandhom ikunu meħtieġa wkoll, għall-finijiet ta’ superviżjoni kontinwa, jirrapportaw informazzjoni fir-rigward ta’ dawk il-klassifikazzjonijiet tal-kreditu u l-prospetti tal-klassifikazzjonijiet li mhumiex irrapportati għall-finijiet tal-ERP.
(8)
L-ESMA għandha tuża d-dejta pprovduta għall-finijiet tal-ERP u, għall-finijiet tas-superviżjoni kontinwa tagħha, tiġbor l-informazzjoni dwar il-prestazzjoni tad-dejta storika li għandha tagħmel disponibbli fir-repożitorju ċentrali skont l-Artikolu 11(2) tar-Regolament (KE) Nru 1060/2009. Sabiex jiffaċilitaw aktar il-komparabbiltà u biex jiżguraw konsistenza mad-dejta li tkun ġiet irrapportata skont ir-Regolament Delegat (UE) Nru 448/2012, l-aġenziji tal-klassifikazzjoni tal-kreditu ċċertifikati riċentement għandhom ikunu meħtieġa jissottomettu dejta rigward mill-inqas għaxar snin qabel iċ-ċertifikazzjoni tagħhom, jew il-perijodu mill-bidu tal-attività tagħhom. L-aġenziji tal-klassifikazzjoni tal-kreditu ċċertifikati ma għandhomx ikunu meħtieġa jirrapportaw din id-dejta, b’mod parzjali jew sħiħ, jekk jistgħu juru li din ma tkunx proporzjonata fid-dawl tal-iskala u l-kumplessità tagħhom.
(9)
L-aġenziji tal-klassifikazzjoni tal-kreditu li huma parti minn grupp, għandhom ikunu jistgħu jirraportaw jew id-dejta dwar il-klassifikazzjonijiet tagħhom separatament lill-ESMA, jew jagħtu mandat lil waħda mill-aġenziji l-oħra fi ħdan il-grupp biex tissottometti d-dejta f’isimhom Madankollu, minħabba l-organizzazzjoni integrata ħafna tal-aġenziji tal-klassifikazzjoni tal-kreditu fil-livell tal-Unjoni u sabiex ikun iffaċilitat il-fehim tal-istatistika, l-aġenziji tal-klassifikazzjoni tal-kreditu huma mħeġġa jirrapportaw fuq bażi globali għall-grupp kollu.
(10)
Għall-iskopijiet ta’ superviżjoni kontinwa mill-ESMA u għall-pubblikazzjoni tar-rapporti ta’ prestazzjoni storika tal-aġenziji tal-klassifikazzjoni tal-kreditu, l-aġenziji tal-klassifikazzjoni tal-kreditu jistgħu wkoll, fuq bażi volontarja, jirrapportaw lill-ESMA l-klassifikazzjonijiet tal-kreditu maħruġa minn aġenziji tal-klassifikazzjoni tal-kreditu minn pajjiż terz li jappartjenu għall-istess grupp ta’ aġenziji tal-klassifikazzjoni tal-kreditu iżda mhux approvati skont l-Artikolu 4(3) tar-Regolament (KE) Nru 1060/2009.
(11)
Meta jissottomettu d-dejta, l-aġenziji tal-klassifikazzjoni tal-kreditu għandhom jikklassifikaw il-klassifikazzjonijiet tal-kreditu u l-prospetti tal-klassifikazzjonijiet maħruġa f’kategoriji differenti: skont it-tip tal-klassifikazzjoni u s-sotto-klassifikazzjonijiet, bħas-settur, l-industrija jew il-klassi tal-assi, jew skont it-tip ta’ emittent u ħruġ. Dawn il-kategoriji huma bbażati fuq l-esperjenza preċedenti tal-ESMA ta’ ġbir tad-dejta dwar il-klassifikazzjoni u l-ħtieġa għas-superviżjoni tad-dejta tal-klassifikazzjoni tal-kreditu.
(12)
Sabiex jiġi previst rapportar ta’ klassifikazzjonijiet tal-kreditu fuq strumenti finanzjarji ġodda li jistgħu jinħolqu bħala riżultat ta’ innovazzjoni finanzjarja, għandha tiġi inkluża kategorija għar-rapportar ta’ “strumenti finanzjarji oħrajn”. Barra minn hekk, il-kategoriji tal-klassifikazzjonijiet korporattivi u l-klassifikazzjonijiet ta’ finanzjamenti strutturati għandu wkoll ikollhom kategorija “oħrajn” li tinkludi t-tipi ġodda kollha ta’ ħruġ korporattiv jew strumenti ta’ finanzjamenti strutturati li ma jistgħux jiġu kklassifikati f’kategoriji eżistenti.
(13)
Sabiex l-ESMA tkun tista’ tistabbilixxi l-ERP u biex l-aġenziji tal-klassifikazzjoni tal-kreditu jkollhom biżżejjed żmien biex jaġġustaw is-sistemi interni tagħhom għar-rekwiżiti ġodda ta’ rapportar, l-aġenziji tal-klassifikazzjoni tal-kreditu għandhom jissottomettu l-ewwel rapport sal-1 ta’ Jannar 2016. Sabiex ikunu żgurati l-komparabilità u l-kontinwità tad-dejta rrapportata skont dan ir-Regolament, l-ewwel rapport għandu jkun fih id-dejta dwar il-klassifikazzjonijiet kollha maħruġa li ma ġewx irtirati sal-21 ta’ Ġunju 2015. Barra minn hekk, l-ewwel rapport għandu jkun fih dejta dwar il-klassifikazzjonijiet tal-kreditu u l-prospetti tal-klassifikazzjonijiet maħruġa mill-aġenziji tal-klassifikazzjoni tal-kreditu mill-21 ta’ Ġunju 2015 sal-1 ta’ Jannar 2016. L-ewwel rapport għandu jkun fih l-istess tip ta’ dejta bħad-dejta dwar il-klassifikazzjoni li għandha tiġi sottomessa kuljum minn hemm ‘il quddiem.
(14)
Sabiex l-ESMA tkun tista’ tirċievi u tipproċessa d-dejta awtomatikament fis-sistemi interni tagħha, id-dejta li għanda tiġi rrapportata għandha tinġabar f’format standard. Minħabba l-progress tekniku, għadd ta’ struzzjonijiet tekniċi tar-rapportar dwar it-trasmissjoni jew il-format tal-fajls li għandhom jiġu sottomessi mill-aġenziji tal-klassifikazzjoni tal-kreditu jista’ jkollhom jiġu aġġornati u kkomunikati mill-ESMA permezz ta’ komunikazzjonijiet jew linji gwida speċifiċi.
(15)
Dan ir-Regolament huwa bbażat fuq l-abbozz tal-istandards tekniċi regolatorji sottomess lill-Kummissjoni mill-ESMA, skont l-Artikolu 10 tar-Regolament (UE) Nru 1095/2010 tal-Parlament Ewropew u tal-Kunsill (4).
(16)
L-ESMA wettqet konsultazzjoni pubblika miftuħa dwar l-abbozz tal-istandards tekniċi regolatorji li fuqhom dan ir-Regolament huwa bbażat, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Interessati tat-Titoli u s-Swieq stabbilit skont l-Artikolu 37 tar-Regolament (UE) Nru 1095/2010.
(17)
Għall-konformità mal-Artikolu 2(3) tar-Regolament (UE) Nru 462/2013 tal-Parlament u tal-Kunsill (5), dan ir-Regolament għandu japplika mill-21 ta’ Ġunju 2015,
ADOTTAT DAN IR-REGOLAMENT:
Artikolu 1
Dejta li għandha tiġi rrapportata
1. L-aġenziji tal-klassifikazzjoni tal-kreditu jirrapportaw dejta dwar il-klassifikazzjonijiet tal-kreditu tagħhom maħruġa jew approvati jew il-prospetti ta’ klassifikazzjoni tagħhom skont l-Artikoli 8, 9, u 11. L-aġenziji tal-klassifikazzjoni tal-kreditu jirrapportaw il-klassifikazzjonijiet tal-kreditu u l-prospetti ta’ klassifikazzjoni kollha maħruġa fuq il-livell ta’ entità kklassifikata u fuq l-istrumenti ta’ dejn maħruġa kollha tagħhom, fejn applikabbli.
2. L-aġenziji tal-klassifikazzjoni tal-kreditu jiżguraw il-preċiżjoni, il-kompletezza u d-disponibbiltà tad-dejta rapportata lill-ESMA u jiżguraw li r-rapporti jiġu sottomessi skont l-Artikoli 8, 9 u 11 billi jintużaw sistemi xierqa żviluppati fuq il-bażi ta’ struzzjonijiet tekniċi pprovduti mill-ESMA.
3. L-aġenziji tal-klassifikazzjoni tal-kreditu jinnotifikaw lill-ESMA minnufih dwar kwalunkwe ċirkostanza eċċezzjonali li tista’ tipprevjeni jew iddewwem temporanjament ir-rapportar tagħhom skont dan ir-Regolament.
4. Għall-gruppi ta’ aġenziji tal-klassifikazzjoni tal-kreditu, il-membri ta’ kull grupp jistgħu jagħtu mandat lil membru wieħed biex jissottometti r-rapporti meħtieġa skont dan ir-Regolament f’isimhom. Kull aġenzija tal-klassifikazzjoni tal-kreditu li f’isimha jiġi sottomess tali rapport tiġi identifikata fid-dejta sottomessa lill-ESMA;
5. Għall-finijiet tal-Artikolu 11(2) u l-Artikolu 21(4)(e) tar-Regolament (KE) Nru 1060/2009, aġenzija tal-klassifikazzjoni tal-kreditu li tirrapporta f’isem grupp tista’ tinkludi dejta dwar il-klassifikazzjonijiet tal-kreditu u l-prospetti tal-klassifikazzjonijiet maħruġa minn aġenziji tal-klassifikazzjoni tal-kreditu minn pajjiż terz li jagħmlu parti mill-istess grupp u mhumiex approvati. Meta aġenzija tal-klassifikazzjoni tal-kreditu ma tirrapportax tali dejta, din tagħti spjegazzjoni fir-rapport tad-dejta kwalitattiva tagħha, fil-Kaxex 9 u 10 tat-Tabella 1 tal-Parti 1 tal-Anness I ta’ dan ir-Regolament.
6. L-aġenziji tal-klassifikazzjoni tal-kreditu jiżvelaw l-istatus ta’ solleċitazzjoni ta’ kull klassifikazzjoni tal-kreditu jew prospett ta’ klassifikazzjoni rraportati billi tispeċifika jekk ikunux mhux solleċitati bil-parteċipazzjoni jew mingħajrha skont l-Artikolu 10(5) tar-Regolament (KE) Nru 1060/2009 jew solleċitati.
Artikolu 2
Rappurtar ta’ status ta’ inadempjenz u rtirar
1. Aġenzija tal-klassifikazzjoni tal-kreditu tirrapporta inadempjenza fir-rigward ta’ klassifikazzjoni fil-Kaxex 6 u 13 tat-Tabella 2 tal-Parti 2 tal-Anness I meta jseħħ wieħed mill-avvenimenti li ġejjin:
(a)
il-klassifikazzjoni tindika li tkun seħħet inadempjenza skont id-definizzjoni ta’ inadempjenza tal-aġenzija tal-klassifikazzjoni tal-kreditu;
(b)
il-klassifikazzjoni ġiet irtirata minħabba l-insolvenza tal-entità kklassifikata jew minħabba ristrutturar tad-dejn;
(c)
kull meta l-aġenzija tal-klassifikazzjoni tal-kreditu tikkunsidra entità kklassifikata jew strument ikklassifikat bħala inadempjenti, materjalment indebolit jew ekwivalenti.
2. Fejn klassifikazzjoni rrapportata tiġi rtirata, tiġi rrapportata r-raġuni fil-Kaxxa 11 tat-Tabella 2 tal-Parti 2 tal-Anness I.
Artikolu 3
Tipi ta’ klassifikazzjoni
L-aġenziji tal-klassifikazzjoni tal-kreditu, meta jirrapportaw klassifikazzjonijiet tal-kreditu jew prospetti ta’ klassifikazzjoni, jikklassifikawhom bħala wieħed minn dawn it-tipi ta’ klassifikazzjonijiet:
(a)
klassifikazzjonijiet korporattivi;
(b)
klassifikazzjonijiet ta’ finanzjamenti strutturati;
(c)
klassifikazzjonijiet sovrani u tal-finanzi pubbliċi;
(d)
strumenti finanzjarji oħra.
Artikolu 4
Klassifikazzjonijiet korporattivi
1. L-aġenziji tal-klassifikazzjoni tal-kreditu, meta jirrapportaw klassifikazzjonijiet korporattivi, jikklassifikawhom f’waħda minn dawn is-segment tal-industrija:
(a)
istituzzjonijiet finanzjarji, inklużi banek, sensara u negozjanti;
(b)
assigurazzjoni;
(c)
kull entità korporattiva oħra jew emittent li mhumiex inklużi fil-punti (a) u (b).
2. L-aġenziji tal-klassifikazzjoni tal-kreditu jikklassifikaw ħruġ korporattiv bħala wieħed minn dawn it-tipi ta’ ħruġ:
(a)
bonds;
(b)
bonds koperti kif imsemmi fl-Artikolu 52(4) tad-Direttiva 2009/65/KE tal-Parlament Ewropew u tal-Kunsill (6) li jissodisfaw ir-rekwiżiti ta’ eliġibbiltà stabbiliti fil-paragrafi 1 sa 3, 6 u 7 tal-Artikolu 129 tar-Regolament (UE) Nru 575/2013 tal-Parlament Ewropew u tal-Kunsill (7);
(c)
tipi oħra ta’ bonds koperti, li għalihom l-aġenzija tal-klassifikazzjoni tal-kreditu tkun użat metodoloġiji speċifiċi għall-bonds koperti, mudelli jew suppożizzjonijiet prinċipali ta’ klassifikazzjoni għall-ħruġ tal-klassifikazzjoni tal-kreditu u li mhumiex inklużi fil-punt (b);
(d)
tipi oħra ta’ ħruġ korporattiv li mhux inkluż fil-punti (a), (b) u (c).
3. Il-kodiċi tal-pajjiż tal-entità kklassifikata jew il-ħruġ tagħha fil-Kaxxa 10 tat-Tabella 1 ta’ Parti 2 ta’ Anness I għandu jkun dak tal-pajjiż tad-domiċilju tal-entità.
Artikolu 5
Klassifikazzjonijiet ta’ finanzjamenti strutturati
1. “Klassifikazzjoniijiet ta’ finanzjamenti strutturati” tikkonċerna strument finanzjarju jew assi oħra li jirriżultaw minn transazzjoni jew skema ta’ titolizzazzjoni kif hemm imsemmi fl-Artikolu 4(1)(61) tar-Regolament (UE) Nru 575/2013;
2. L-aġenziji tal-klassifikazzjoni tal-kreditu, meta jirrapportaw klassifikazzjonijiet ta’ finanzjamenti strutturati, jikklassifikawhom f’waħda minn dawn il-klassijiet ta’ assi li ġejjin:
(a)
titoli garantiti b’assi, inkluż self għal karozzi, self għal dgħajjes, self għal ajruplani, self għall-istudenti, self għall-konsumaturi, self għall-intrapriżi ta’ daqs żgħir u medju, self għall-kura tas-saħħa, self għad-djar manifatturati, self għall-films, self għal servizzi ta’ utilità, self għall-kiri tat-tagħmir, riċevibbli tal-karti tal-kreditu, rahan ta’ taxxa, self li mhux produttiv, self għal vetturi ta’ rikreazzjoni, kirjiet lill-individwi, kirjiet lin-negozji, u riċevibbli tan-negozju;
(b)
titolu residenzjali kopert b’ipoteka, inkluż titoli garantiti b’ipotekarja residenzjali prima u mhux prima u self fuq l-ekwità tad-dar;
(c)
titoli abbażi ta’ ipoteka kummerċjali, inkluż self għal proprjetà kummerċjali jew uffiċċji, self għal kura fi sptar, self għal residenzi tal-kura, self għal faċilitajiet tal-ħżin, self għal lukanda, self għal faċilitajiet ta’ infermerija, self industrijali, u self għal proprjetajiet multifamiljari.
(d)
obbligi ta’ dejn kollateralizzat, inkluż obbligi fuq self kollateralizzat, obbligi ta’ bonds garantiti bil-kreditu, obbligi sintetiċi kollateralizzati, obbligi kollateralizzati ta’ dejn ta’ segment wieħed, obbligi ta’ fond ta’ kreditu, obbligi kollateralizzati ta’ dejn ta’ titoli garantiti b’assi, u obbligi kollateralizzat ta’ dejn ta’ obbligi kollateralizzati ta’ dejn.
(e)
karti kummerċjali garantiti b’assi;
(f)
strumenti finanzjarji strutturati oħra li mhumiex inklużi fil-punti (a) sa (e), inklużi bonds strutturati koperti, vetturi ta’ investiment strutturat, titoli marbuta ma’ assigurazzjoni u kumpaniji ta’ prodotti derivattivi.
3. Fejn applikabbli, aġenzija tal-klassifikazzjoni tal-kreditu tindika wkoll għal liema klassi ta’ subassi jappartjeni kull strument klassifikat fil-Kaxxa 34 tat-Tabella 1 ta’ Parti 2 tal-Anness I.
4. Il-kodiċi tal-pajjiż tal-istrumenti ta’ finanzjament strutturat jiġi rrapportat fil-Kaxxa 10 tat-Tabella 1 tal-Parti 2 tal-Anness I u jkun dak tal-pajjiż tad-domiċilju tal-maġġoranza tal-assi sottosanti. Fejn mhuwiex possibbli li jiġi identifikat il-pajjiż tad-domiċilju tal-maġġoranza tal-assi sottostanti, l-istrument klassifikat jaqa’ taħt il-klassi “internazzjonali”.
Artikolu 6
Klassifikazzjonijiet sovrani u tal-finanzi pubbliċi
1. L-aġenziji tal-klassifikazzjoni tal-kreditu, meta jirrapportaw id-dejta dwar il-klassifikazzjonijiet ta’ entitajiet sovrani u pubbliċi u ta’ organizzazzjonijiet sovranazzjonali u d-dejn maħruġ tagħhom, jikklassifikawhom f’wieħed mis-setturi li ġejjin:
(a)
tal-Istat, fejn l-entità kklassifikata tkun Stat jew l-emittent tad-dejn jew tal-obbligu finanzjarju kklassifikati, titolu ta’ dejn jew strument finanzjarju ieħor kklassifikat huwa Stat jew vettura bi skop speċjali tal-Istat, kif imsemmi fil-punt (v)(i) u (ii) tal-Artikolu 3(1) tar-Regolament (KE) Nru 1060/2009 u fejn il-klassifikazzjoni tirreferi għal Stat;
(b)
awtorità reġjonali jew lokali, fejn l-entità klassifikata tkun awtorità reġjonali jew lokali jew l-emittent tad-dejn jew obbligu finanzjarju, titolu ta’ dejn jew strument finanzjarju ieħor ikklassifikat huwa awtorità reġjonali jew lokali, jew vettura b’għan speċjali ta’ awtorità reġjonali jew lokali, kif imsemmi fil-punt (v)(i) u (ii) tal-Artikolu 3(1) tar-Regolament (KE) Nru 1060/2009 u fejn il-klassifikazzjoni tirreferi għal awtorità reġjonali jew lokali;
(c)
istituzzjoni finanzjarja internazzjonali, kif imsemmi fil-punt (v)(iii) tal-Artikolu 3(1) tar-Regolament (KE) Nru 1060/2009;
(d)
organizzazzjoni supranazzjonali, bħal dawk l-istituzzjonijiet li mhumiex inklużi fil-punt (c) u li huma stabbiliti, posseduti u kontrollati minn aktar minn parti interessata waħda ta’ gvern sovran, inklużi organizzazzjonijiet imsemmija fit-Taqsima U tal-Anness I għar-Regolament (KE) Nru 1893/2006 tal-Parlament Ewropew u tal-Kunsill (8);
(e)
entitajiet pubbliċi, inklużi dawk imsemmija fit-Taqsimiet O, P u Q tal-Anness I tar-Regolament (KE) Nru 1893/2006.
2. Fejn l-ebda pajjiż speċifiku ma jista’ jiġi identifikati bħala l-pajjiż tal-ħruġ fil-każ ta’ istituzzjonijiet finanzjarji internazzjonali jew organizzazzjonijiet supranazzjonali kif speċifikat fil-paragrafu (1)(c) u (d), l-emittent ikklassifikat jiġi kklassifikat bħala “internazzjonali” fil-Kaxxa 10 tat-Tabella 1 tal-Parti 2 tal-Anness I.
Artikolu 7
Strumenti finanzjarji oħra
Klassifikazzjonijiet tal-kreditu jew prospetti ta’ klassifikazzjoni maħruġa fuq strument finanzjarju kif definit fl-Artikolu 3(1)(k) tar-Regolament (KE) Nru 1060/2009 li ma jistgħux jiġu kklassifikati bħala ħruġ korporattiv skont l-Artikolu 4(2) ta’ dan ir-Regolament, bħala strumenti ta’ finanzjament strutturat skont l-Artikolu 5 ta’ dan ir-Regolament jew bħala ħruġ ta’ entità sovrana u pubblika skont l-Artikolu 6 ta’ dan ir-Regolament, ikunu rrapportati taħt il-kategorija ta’ strumenti finanzjarji oħra.
Artikolu 8
Rapportar għall-iskop tal-pubblikazzjoni fuq l-ERP
1. Aġenziji tal-klassifikazzjoni tal-kreditu jirrapportaw dejta dwar il-klassifikazzjonijiet tal-kreditu jew il-prospetti tal-klassifikazzjoni kollha skont l-Artikolu 11a(1) tar-Regolament (KE) Nru 1060/2009 kull darba li joħorġu jew japprovaw klassifikazzjoni tal-kreditu jew prospett ta’ klassifikazzjoni li mhuwiex esklussivament żvelat għall-investituri bi ħlas.
2. Il-klassifikazzjonijiet tal-kreditu u l-prospetti tal-klassifikazzjoni msemmija fil-paragrafu 1, maħruġa bejn 20:00:00 Ħin Ċentrali Ewropew (Central European Time, CET) (9) f’jum wieħed u 19:59:59 CET il-jum ta’ wara jiġu rrapportati sa 21:59:59 CET fil-jum ta’ wara.
3. Għal kull klassifikazzjoni tal-kreditu jew prospett ta’ klassifikazzjoni rrapportat skont il-paragrafu 1, l-istqarrija għall-istampa mehmuża msemmija fil-punt 5 tal-Parti I tat-Taqsima D tal-Anness I tar-Regolament (KE) Nru 1060/2009 tiġi rrapportata fl-istess ħin. Fejn dik l-istqarrija għall-istampa tinħareġ u tiġi sottomessa għall-ewwel darba f’lingwa oħra għajr l-Ingliż, verżjoni bl-Ingliż tista’ wkoll tiġi sottomessa fejn u fil-ħin li ssir disponibbli.
4. Għall-klassifikazzjonijiet imsemmija fil-punti (a), (b) u (c) tal-Artikolu 6(1), ir-rapport ta’ riċerka mehmuż imsemmi fil-punt 1 tal-Parti III tat-Taqsima D tal-Anness I tar-Regolament (KE) Nru 1060/2009 jiġi rrapportat. Fejn dak ir-rapport ta’ riċerka jinħareġ u jiġi sottomess għall-ewwel darba f’lingwa oħra għajr l-Ingliż, verżjoni bl-Ingliż tista’ wkoll tiġi sottomessa fejn u fil-ħin li ssir disponibbli.
Artikolu 9
Rapportar għall-iskop tas-superviżjoni tal-ESMA
1. Kif imsemmi fl-Artikolu 21(4)(e) tar-Regolament (KE) Nru 1060/2009, l-aġenziji tal-klassifikazzjoni tal-kreditu jirrapportaw dejta dwar il-klassifikazzjonijiet tal-kreditu u l-prospetti tal-klassifikazzjonijiet kollha maħruġa jew approvati, jew maħruġa f’pajjiż terz u mhux approvati kif imsemmi fl-Artikolu 1(5), inkluż l-informazzjoni dwar l-entitajiet jew strumenti tad-dejn kollha mressqa għal rieżami inizjali jew klassifikazzjoni preliminari, kif imsemmi fil-punt 6 tal-Parti I tat-Taqsima D tal-Anness I tar-Regolament (KE) Nru 1060/2009.
2. Għal dawk il-klassifikazzjonijiet tal-kreditu u l-prospetti tal-klassifikazzjoni li għalihom ma japplikax l-Artikolu 8, l-aġenziji tal-klassifikazzjoni tal-kreditu jirrapportaw dejta dwar il-klassifikazzjoni b’rabta max-xahar kalendarju preċedenti fuq bażi ta’ kull xahar.
3. Aġenzija tal-klassifikazzjoni tal-kreditu li għandha inqas minn 50 impjegat u li mhix parti minn grupp ta’ aġenziji tal-klassifikazzjoni tal-kreditu tista’ tipprovdi, kull xahrejn, id-dejta dwar il-klassifikazzjoni msemmija fil-paragrafu 2, sakemm l-ESMA ma teħtieġx rapportar kull xahar fid-dawl tan-natura, il-kumplessità u l-firxa tal-ħruġ tal-klassifikazzjonijiet tal-kreditu tagħha. Dik id-dejta tal-klassifikazzjoni tirreferi għax-xahrejn kalendarji preċedenti.
4. Id-dejta tal-klassifikazzjoni msemmija fil-paragrafu 2 tiġi sottomessa lill-ESMA fi żmien 15-il jum mit-tmiem il-perjodu li huwa kopert mir-rapport. Fejn il-15-il jum tax-xahar jaqa’ fuq btala pubblika fil-pajjiż ta’ domiċilju tal-aġenzija tal-klassifikazzjoni tal-kreditu, jew meta aġenzija tal-klassifikazzjoni tal-kreditu tirrapporta f’isem grupp skont l-Artikolu 1(4), fil-pajjiż ta’ domiċilju ta’ dik l-aġenzija tal-klassifikazzjoni tal-kreditu, l-iskadenza tkun il-jum ta’ xogħol li jmiss.
5. Fejn l-ebda klassifikazzjonijiet tal-kreditu jew prospetti ta’ klassifikazzjoni msemmija fil-paragrafu 1 ma nħarġu matul ix-xahar kalendarju preċedenti, l-aġenzija tal-klassifikazzjoni tal-kreditu ma tkun obbligata tissottometti l-ebda dejta.
Artikolu 10
Rapportar għall-iskop tal-prestazzjoni storika
Il-klassifikazzjonijiet tal-kreditu maħruġa jew approvati, jew maħruġa f’pajjiż terz u mhux approvati kif imsemmi fl-Artikolu 1(5), jintużaw mill-ESMA biex jagħmlu disponibbli d-dejta ta’ prestazzjoni storika, b’konformità mal-Artikolu 11(2) tar-Regolament (KE) Nru 1060/2009 u l-punt 1 tal-Parti II tat-Taqsima E tal-Anness I għal dak ir-Regolament.
Artikolu 11
Rapportar inizjali
1. L-aġenziji ta’ klassifikazzjoni tal-kreditu rreġistrati jew iċċertifikati qabel il-21 ta’ Ġunju 2015 iħejju l-ewwel rapport li għandu jiġi rrapportat lill-ESMA sal-1 ta’ Jannar 2016, li jinkludi dawn kollha li ġejjin:
(a)
informazzjoni dwar il-klassifikazzjonijiet tal-kreditu u l-prospetti tal-klassifikazzjonijiet kollha msemmija fl-Artikoli 8 u 9, u li jkunu nħarġu u ma ġewx irtirati sal-21 ta’ Ġunju 2015;
(b)
klassifikazzjonijiet tal-kreditu u prospetti tal-klassifikazzjoni msemmija fl-Artikoli 8 u 9 li jkunu nħarġu bejn il-21 ta’ Ġunju 2015 u l-31 ta’ Diċembru 2015.
2. L-aġenziji ta’ klassifikazzjoni tal-kreditu rreġistrati jew iċċertifikati bejn il-21 ta’ Ġunju 2015 u l-31 ta’ Diċembru 2015 jikkonformaw ma’ dan ir-Regolament mil-1 ta’ Jannar 2016. Fl-ewwel rapport tagħhom, dawn jirrapportaw, skont l-Artikoli 8 u 9, il-klassifikazzjonijiet tal-kreditu u l-prospetti ta’ klassifikazzjoni kollha li jkunu nħarġu mid-data ta’ reġistrazzjoni jew ċertifikazzjoni.
3. L-aġenziji ta’ klassifikazzjoni tal-kreditu rreġistrati jew iċċertifikati wara l-1 ta’ Jannar 2016 jikkonformaw ma’ dan ir-Regolament fi żmien tliet xhur wara d-data ta’ reġistrazzjoni jew ċertifikazzjoni. Fl-ewwel rapport tagħhom, dawn jirrapportaw, skont l-Artikoli 8 u 9, il-klassifikazzjonijiet tal-kreditu u l-prospetti ta’ klassifikazzjoni kollha li jkunu nħarġu mid-data ta’ reġistrazzjoni jew ċertifikazzjoni.
4. Flimkien mal-ewwel rapport imsemmi fil-paragrafi 2 u 3, aġenzija tal-klassifikazzjoni tal-kreditu li tiġi ċċertifikata wara l-21 ta’ Ġunju 2015 tirrapporta wkoll, skont l-Artikolu 11(2) tar-Regolament (KE) Nru 1060/2009 u l-punt 1 tal-Parti II tat-Taqsima E tal-Anness I għal dak ir-Regolament, id-dejta tal-prestazzjoni storika tagħha li tirrigwarda mill-anqas għaxar snin qabel id-data taċ-ċertifikazzjoni jew, fejn l-attività ta’ klassifikazzjoni tagħha bdiet inqas minn għaxar snin qabel id-data ta’ ċertifikazzjoni, tirrigwarda l-perijodu minn meta bdiet l-attività ta’ klassifikazzjoni tagħha. Aġenziji tal-klassifikazzjoni tal-kreditu mhumiex meħtieġa jirrapportaw dik id-dejta jekk jistgħu juru li din mhix proporzjonata fid-dawl tal-iskala u l-kumplessità tagħhom.
Artikolu 12
Struttura tad-dejta
1. L-aġenziji ta’ klassifikazzjoni ta’ kreditu jissottomettu lill-ESMA rapporti dwar id-dejta kwalitattiva fil-format speċifikat fit-tabelli fil-Parti 1 tal-Anness I flimkien mal-ewwel rapport tagħhom tal-klassifikazzjoni tad-dejta skont l-Artikolu 11. Kull tibdil f’dawn rapporti dwar id-dejta kwalitattiva jiġi rrapportat immedjatament lis-sistema tal-ESMA bħala aġġornament, qabel ma titressaq lill-ESMA d-dejta tal-klassifikazzjoni li hija affettwata minn dawn il-bidliet. Fejn aġenzija tal-klassifikazzjoni tal-kreditu tirrapporta f’isem grupp, kif imsemmi fl-Artikolu 1(4), jista’ jiġi sottomess lill-ESMA sett wieħed ta’ rapporti dwar id-dejta kwalitattiva.
2. L-aġenziji tal-klassifikazzjoni tal-kreditu jipprovdu rapporti dwar id-dejta tal-klassifikazzjonijiet imsemmija fl-Artikoli 8, 9 u 11 fil-format speċifikat fit-tabelli fil-Parti 2 tal-Anness I.
Artikolu 13
Proċeduri tar-rapportar
1. L-aġenziji tal-klassifikazzjoni tal-kreditu għandhom jissottomettu r-rapporti dwar id-dejta kwalitattiva u r-rapporti dwar id-dejta tal-klassifikazzjoni msemmija fl-Artikolu 12 skont l-istruzzjonijiet tekniċi pprovduti mill-ESMA u billi jużaw is-sistema ta’ rapportar tal-ESMA.
2. L-aġenziji tal-klassifikazzjoni tal-kreditu jaħżnu fajls mibgħuta lill-ESMA u li jaslu għandha f’forma elettronika għal mill-inqas ħames snin. Dawn il-fajls jitqiegħdu għad-dispożizzjoni tal-ESMA meta jintalbu.
3. Meta aġenzija tal-klassifikazzjoni tal-kreditu tidentifika żbalji fattwali f’dejta li tkun ġiet irrapportata, din tikkoreġi d-dejta rilevanti mingħajr dewmien żejjed skont l-istruzzjonijiet tekniċi pprovduti mill-ESMA.
Artikolu 14
Revoka u dispożizzjonijiet tranżitorji
1. Ir-Regolamenti li ġejjin jitħassru b’effett mill-1 ta’ Jannar 2016:
(a)
Ir-Regolament Delegat tal-Kummissjoni (UE) Nru 446/2012
(b)
Ir-Regolament Delega tal-Kummissjoni (UE) Nru 448/2012
2. Ir-referenzi għar-Regolamenti stabbiliti fil-paragrafu 1 jinftiehmu bħala referenzi għal dan ir-Regolament u jinqraw skont it-tabella ta’ korrelazzjoni fl-Anness II.
3. Id-dejta sottomessa lill-ESMA skont ir-Regolamenti stabbiliti fil-paragrafu 1 qabel l-1 ta’ Jannar 2016, titqies bħala li ġiet sottomessa skont dan ir-Regolament u tkompli tintuża mill-ESMA skont l-Artikolu 11(2) u l-Artikolu 21(4)(e) tar-Regolament (KE) Nru 1060/2009 u l-punt 1 tal-Parti II tat-Taqsima E tal-Anness I għal dak ir-Regolament.
Artikolu 15
Dħul fis-seħħ
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mill-21 ta’ Ġunju 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Settembru 2014.

Labels: 2
4
10
12
15